text: Foderfabrik i Jelling lukket af Miljøklagenævnet
  19 september 2015 kl. 13.09
  Fabrikken Fermentation Experts A/S i Jelling, der fremstiller svinefoder, bliver nu lukket ned efter slemme lugtgener gennem længere tid.
  Virksomheden Fermentation Experts i Jelling har i flere omgange været i Vejle Kommunes søgelys efter slemme lugtgener. Nu bliver fabrikken lukket ned af Miljøklagenævnet.
  Fermentation Experts havde ellers fået en permanent tilladelse til at drive fabrikken videre i juni måned, da de lovede at reducere lugtgenerne ned til et minimum. Men da lugtgenerne er fortsat, er fabrikken nu beordret lukket.
  - Det er jeg glad for at høre. Jeg håber virkelig, det her bliver godt for borgere, kommunen og turismen, for det har været en frygtelig tid med fabrikken som nabo, siger de lokale borgeres talsmand Morgens Skou til TV SYD.
  Årsagen til de mange lugtgener bliver altså nu lukket ned. Natur- og Miljøklagenævnet understreger dog, at der ikke med denne afgørelse er taget stilling til den del af virksomhedens produktion, som blev godkendt i 2012.
  